Kokkuvõte Euroopa Andmekaitseinspektori arvamusest ettepaneku kohta, millega muudetakse direktiivi, mis käsitleb raamistikku intelligentsete transpordisüsteemide kasutuselevõtuks maanteetranspordis

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2022/C 157/06)

Euroopa Komisjon võttis 14. detsembril 2021 vastu ettepaneku, millega muudetakse direktiivi 2010/40/EL, mis käsitleb raamistikku intelligentsete transpordisüsteemide kasutuselevõtmiseks maanteetranspordis ja liideste jaoks teiste transpordiliikidega. Komisjon on leidnud, et intelligentsete transpordisüsteemide kasutuselevõtt on üks peamisi meetmeid ühendatud ja automatiseeritud mitmeliigilise liikuvuse saavutamiseks.

Ettepaneku eesmärk on laiendada intelligentsete transpordisüsteemide direktiivi praegust kohaldamisala nii, et see hõlmaks uusi ja tekkivaid probleeme ning võimaldaks muuta intelligentsete transpordisüsteemidega seotud olulised teenused kogu ELis kohustuslikuks. Lisaks on läbivaatamine osa Euroopa andmestrateegiat käsitleva teatise järgsest andmeõigusaktide arengust.

Euroopa Andmekaitseinspektor tuletab meelde, et isikuandmete töötlemine on seaduslik, kui andmesubjekt (tuvastatud või tuvastatav füüsiline isik, kellega isikuandmed on seotud) on andnud nõusoleku oma isikuandmete töötlemiseks ühel või mitmel konkreetsel eesmärgil või kui on võimalik kohaldada muud isikuandmete kaitse üldmääruse artikli 6 kohast õiguslikku alust.

Ettepanekus märgitakse, et andmeliigid ja -teenused, mille pakkumine tuleks muuta kohustuslikuks, tuleks tuvastada intelligentsete transpordisüsteemide direktiivi täiendamiseks vastu võetud delegeeritud õigusaktides sätestatud nõuete alusel ning need peaksid kajastama nimetatud direktiivis sätestatud andmeliike ja -teenuseid. Samal ajal märgib Euroopa Andmekaitseinspektor, et ettepanekuga jäetakse välja mitmed praeguse intelligentsete transpordisüsteemide direktiivi sätted, sealhulgas sätted, mis on seotud eesmärgi täpsustamise ja võimalikult väheste andmete kogumise põhimõttega.

Arvestades privaatsusele ja andmekaitsele kui Euroopa Liidu põhiõiguste harta artiklitega 7 ja 8 kaitstud põhiõigustele antud erikaitset, on Euroopa Andmekaitseinspektor seisukohal, et isikuandmete kategooriaid ja isikuandmete töötlemise eesmärke intelligentsete transpordisüsteemide teenuste kasutuselevõtu kontekstis tuleks eritleda otseselt ettepanekus, mitte delegeeritud õigusaktides, millega täiendatakse intelligentsete transpordisüsteemide direktiivi. Lisaks peab Euroopa Andmekaitseinspektor oluliseks, et eesmärgi täpsustamise, turvalisuse ja võimalikult väheste andmete kogumise nõuded ning nõusoleku sätete järgimise tagamise vajadus jääksid asjakohaselt kajastatuks intelligentsete transpordisüsteemide läbivaadatud direktiivis.

Et ettepanekuga püütakse kehtestada õiguslik alus isikuandmete töötlemiseks intelligentsete transpordisüsteemide kasutuselevõtu ja praktilise kasutamise kontekstis, tuleks sellega kehtestada ka asjaomaste andmekategooriate maksimaalne säilitamisaeg asjaomase intelligentse transpordisüsteemi korral.

Arvestades, et intelligentsete transpordisüsteemide kasutuselevõtt võib hõlmata paljusid sidusrühmi, soovitab Euroopa Andmekaitseinspektor, et komisjon teeks andmekaitse mõjuhinnangu enne selliste intelligentsete transpordisüsteemide teenuste kasutuselevõtu võimaldamist, mis tõenäoliselt võivad tekitada suure riski füüsiliste isikute õigustele ja vabadustele (nt ühistranspordiasutuste pakutavad liikuvuskorralduse teenused).

1. SISSEJUHATUS JA TAUST

1. Euroopa Komisjon võttis 14. detsembril 2021 vastu ettepaneku, millega muudetakse direktiivi 2010/40/EL, mis käsitleb raamistikku intelligentsete transpordisüsteemide kasutuselevõtmiseks maanteetranspordis ja liideste jaoks teiste transpordiliikidega (edaspidi „ettepanek“) ( 1 )

2. Direktiiv 2010/40/EL (edaspidi „intelligentsete transpordisüsteemide direktiiv“) kavandati raamistikuks maanteetranspordile ja selle liidestele teiste transpordiliikidega kohaldatavate intelligentsete transpordisüsteemide kasutuselevõtu ja kasutamise kiirendamiseks ja koordineerimiseks.

3. Komisjoni teatises säästva ja aruka liikuvuse strateegia kohta (edaspidi „strateegia“) ( 2 ) leitakse, et intelligentsete transpordisüsteemide kasutuselevõtt on üks peamisi meetmeid ühendatud ja automatiseeritud mitmeliigilise liikuvuse saavutamisel ning seega ka Euroopa transpordisüsteemi ümberkujundamisele kaasaitamisel, et jõuda tõhusa, ohutu, kestliku, aruka ja kerksa liikuvuseni.

4. Strateegias teatati, et intelligentsete transpordisüsteemide direktiiv vaadatakse varsti läbi koos mõne selle delegeeritud määrusega. Strateegias rõhutati ka komisjoni kavatsust toetada 2021. aastal intelligentsete transpordisüsteemide direktiivi alusel loodud riiklike juurdepääsupunktide koordineerimismehhanismi loomist. Lisaks on läbivaatamine osa Euroopa andmestrateegiat ( 3 ) käsitleva teatise järgsest andmeõigusaktide arengust.

5. Ettepaneku eesmärk on lahendada järgmised probleemid ( 4 ) i. rakenduste, süsteemide ja teenuste koostalitlusvõime ja järjepidevuse puudumine; ii. sidusrühmade koordineerimise ja tõhusa koostöö puudumine ning iii. lahendamata küsimused, mis on seotud intelligentsete transpordisüsteemide teenuseid toetavate andmete kättesaadavuse ja jagamisega.

6. Ettepanekuga püütakse neid probleeme lahendada, eelkõige laiendades intelligentsete transpordisüsteemide direktiivi praegust kohaldamisala nii, et see hõlmaks uusi ja tekkivaid probleeme, ning võimaldades muuta intelligentsete transpordisüsteemidega seotud olulised teenused kogu ELis kohustuslikuks. Intelligentsete transpordisüsteemide teenuste kasutuselevõttu toetab usaldusväärse teabe saamiseks vajalike andmete kättesaadavus ning lisaeeskirjad aitaksid parandada vastavust praegustele tavadele ja standarditele ( 5 )

7. 6. jaanuaril 2022 küsis Euroopa Komisjon määruse (EL) 2018/1725 (edaspidi „ELi isikuandmete kaitse määrus“) ( 6 ) artikli 42 lõike 1 kohaselt Euroopa Andmekaitseinspektori arvamust ettepaneku kohta. Käesolevas arvamuses esitatud märkused ja soovitused piirduvad ettepaneku sätetega, mis on andmekaitse seisukohast kõige asjakohasemad.

4. JÄRELDUSED

39. Eelnevast lähtudes esitab Euroopa Andmekaitseinspektor järgmised põhisoovitused: a) kuivõrd ettepaneku eesmärk on luua õiguslik alus isikuandmete töötlemiseks intelligentsete transpordisüsteemide kasutuselevõtu ja praktilise kasutamise kontekstis, tuleks selles seepärast: — täpsustada selgelt töötlemise eesmärk või eesmärgid ning — anda selge ja terviklik ülevaade asjaomaste isikuandmete kategooriatest; — määrata selgelt eri osalejate, näiteks vastutavate töötlejate, kaasvastutavate töötlejate või volitatud töötlejate roll; — kehtestada asjaomaste andmekategooriate jaoks maksimaalne säilitamisaeg, arvestades asjaomase intelligentse transpordisüsteemi töötlemise eesmärke; b) arvestades, et intelligentsete transpordisüsteemide kasutuselevõtt võib hõlmata paljusid sidusrühmi, soovitab Euroopa Andmekaitseinspektor, et komisjon teeks andmekaitse mõjuhinnangu enne selliste intelligentsete transpordisüsteemide teenuste kasutuselevõtu võimaldamist, mis tõenäoliselt võivad tekitada suure riski füüsiliste isikute õigustele ja vabadustele.

Brüssel, 2. märts 2022 Wojciech Rafał WIEWIÓROWSKI

(1) COM(2021) 813 final.

(2) Komisjoni 2020. aasta detsembris vastu võetud teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Säästva ja aruka liikuvuse strateegia – Euroopa transpordivaldkonna edasise arengu suunad“ (COM(2020) 789 final).

(3) https://digital-strategy.ec.europa.eu/en/policies/strategy-data

(4) Seletuskiri, lk 3.

(5) Seletuskiri, lk 3.

(6) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).